Fejlesztések a környezetvédelemért és a klímánkért
Mik a nemzetközi fejlesztés környezeti vonatkozásai? Hogyan segítik majd a szeptemberben elfogadott Fenntartható Fejlesztési Célok a klímaváltozás hatásainak csökkentését? Milyen kezdeményezések vannak a célok elérésére?
Többek között ezekre a kérdésekre is kerestük a választ a Magyar Természetvédők Szövetsége és a HAND közös szervezésű konferenciáján, amelynek társzervezője az Alapvető Jogok Biztosának Hivatala volt.
A konferencia első felében különböző kormányzati célokról és szakértői meglátásokról halhattunk, amelyet Dr. Szabó Marcel a jövő nemzedékek érdekeinek védelmét ellátó biztos-helyettes nyitott meg, aki szerint az új fejlesztési keretrendszer létfontosságú, és más mint az előző törekvések. Ez nem is lehetne másként, hiszen az ipar mindenhatóságába vetett hit megingása és a gazdasági jólét kereteinek átalakulása ezt követeli. Hasonlóan gondolkodik Huber Tímea is (Külgazdasági és Külügyminisztérium Nemzetközi Fejlesztési Főosztályának vezetője), aki mindemellett a globális nevelés fontosságát emelte, ami nélkül a fenntartható életmódhoz kapcsolódó ismeretek nem adhatóak át, és szorgalmazta, hogy ez a mind a formális mind pedig a nem formális oktatás része legyen. Hangsúlyozta, hogy ezért még rengeteget kell tenni itthon is.
Ezeken túl megismerhettük a Földművelésügyi Minisztérium álláspontját és programjait is, amelyeket Szekér Klára főosztályvezető-helyettes mutatott be. A minisztérium rendkívül fontos szerepet tölt be mind a környezetvédelem mind pedig az agrár területeken, és ezt sokkal könnyebben tudná koordinálni ha a vízügy nem a Belügyminisztérium hatáskörébe került volna át. Hangsúlyozta, ahogy minden előadónk is, hogy szűkösek ez erőforrások nem csak globálisan, de kifejezetten Magyarországon is így sokkal fókuszáltabban kell ezeket használnunk.
A szekció további szakértője, Faragó Tibor (Szent István Egyetem oktatója, klímaszakértő) kiemelte, hogy a különböző együttműködéseknek (környezeti, fejlesztési, gazdasági) összhangban kell lenniük, amit mind a Millenniumi Célrendszer mind pedig a Fenntartható Fejlesztési Célok igyekeznek megvalósítani, de nem maradéktalanul. Ahhoz, hogy ez működjön minden országnak ki kell vennie a részét a megvalósításból. Már ő is utalt arra, hogy a környezeti- és klímaváltozás okán egyre kevesebb faj él a Földön, és ha ez így megy tovább és nem változtatunk, akkor a fajok közel negyede eltűnhet. Vida Gábor szakértő pedig kifejezetten ezt részletezte előadásában és kijelentette, hogy a környezet állapotának legjobb indikátora a biodiverzitás, de ez sajnos fokozatosan romlik és amíg a gazdaság áll a középpontban és mindent ehhez képest határozunk meg addig ez nem is fog változni.
A fejlesztési módok nagy kritikusa, Gyulai Iván (Ökológiai Intézet a Fenntartható Fejlődésért Alapítvány) nem kímélte a Fenntartható Fejlődési Célok rendszerét és kiemelte, hogy egyértelműen hordoz magában ellentmondásokat. Például az egyenlő hozzáférés az erőforrásokhoz csak további erőforrások bevonásával valósulhat meg, a célok csak további környezeti terhelés árán megvalósíthatók meg, ezáltal pedig több cél sem teljesülne.
Az elméleti rész után, a konferencia második felében gyakorlati példákon keresztül mutattuk be, hogy hogyan is alakulnak a fejlesztési törekvések a valóságban. Volt szó a fair trade (méltányos kereskedelem) pozitív hatásairól, az atomenergia veszélyességéről az ukrán erőművek példáján keresztül bemutatva, de képet kaphattunk az afrikai kakaóültetvényeken alkalmazott gyermekmunkáról is és hogy hogyan küzdenek ez ellen a helyi szakszervezetek. Ugyan a példák sorában a negatív gyakorlatok domináltak, de ettől függetlenül a téma képviselői pozitívan állnak a fejlesztésekhez és bizakodóak, hiszen összefogással, a helyi és közösségi kezdeményezések támogatásával nagyon jó és hatékony programok valósíthatóak meg, amelyek kis lépésekben ugyan, de el tudnak vezetni a sikerhez, ami egy fenntartható világ megteremtése lenne.
A második rész előadói voltak:
Ms. Marie Jeanne N’Zore Kombo, UGTCI szakszervezetek szövetségének mezőgazdaságért
felelős titkára, Elefántcsontpart
Újszászi Györgyi környezetgazdász, Védegylet
Fidrich Róbert projektvezető, Magyar Természetvédők Szövetsége
Éger Ákos csoportvezető, Magyar Természetvédők Szövetsége
Bördős Éva projekt koordinátor, DEMNET
A rendezvény előadásainak anyagai a Tudástárban érhetőek el.
< 2018. 04. >